पेडणेंः मोपा विमानतळ, आयुष हॉस्पिटल आनी पेडणेंचे उदरगतीचें स्रय आदले उपमुख्यमंत्री मनोहर उर्फ बाबू आजगांवकार हांणी घेवचें न्हय. तांच्या घाळपणाक लागून पेडणें म्हालाचें पर्यायान मतदारसंघाचें व्हड प्रमाणांत लुकसाण जालां. सेगीत तीन खेपे वेंचून येवन तांणी पेडणेंची कसलेच तरेची उदरगत करूंक ना. हे मुखार पेडण्यां परतून जिखून येवपाचीं दिसा सपनां तांणी पळोवचीं न्हय, अशें पेडणेंचें आदले नगराध्यक्ष डॉ. वासुदेव देशप्रभू हांणी म्हणलां.
 पेडणें मतदारसंघांत आपूण वेंचणूक लडयतलों आनी वेंचून येतलों अशें सध्या आजगांवकार सांगतात. हाचेर प्रतिक्रिया म्हूण डॉ. देसप्रभू हांणी आपल्या घरा पत्रकार परिशद आयोजीत केल्ली. ह्या वेळार ते उलयताले.
 मोपा विमानतळाचेर रोजगाराच्यो संदी दिवचे खातीर स्कील डॅव्हलपमेंट ट्रेनींग सुरू करपाक जाय आशिल्ले, त्या वावरांत आजगांवकार अपेशी थारले. मोपा विमानतळ जमीन हस्तांतरण प्रक्रिया जाली राजेंद्र आर्लेकार आमदार आसतना. ते उपरांत हो प्रकल्प आदले मुख्यमंत्री लक्ष्मीकांत पार्सेकार हांचे कारकिर्दींत फुडें गेलो. ताचें स्रय आजगांवकार हांणी घेवचें न्हय, अशें डॉ. देशप्रभू हांणी सांगलें.
 मोपा विमानतळ, आयुष हे व्हड प्रकल्प आपणें पेडण्यां हाडल्यात अशे झेत आजगांवकार मारता. आदले आयुष मंत्री श्रीपाद नायक हांकां लागून आयुष हॉस्पिटल धारगळे आयलां. स्कील डॅव्हलपमेंट ट्रेनींग सुरू करचे खातीर मंत्री आशिल्ले आजगांवकार हांणी मातूय यत्न करूंक नात. थंय निमाणे स म्हयने आसा म्हणल्यार स्कील प्रशिक्षण सुरू केलें, मात तो वेळ पेडणेंकारां खातीर फावोसो नाशिल्लो. ताका लागून भायल्यांक थंय रोजगार मेळ्ळे. प्रशिक्षण सुरू करात, अशें आपणें आजगांवकार हांकां सांगिल्लें, मात तांणी तें आयकूंक ना. आयज मोपा प्रकल्पाचेर पेडणेंकारांक रोजगार मेळना, ताका आजगावकारूच पुरायपणान जापसालदार आसा, अशें डॉ. देशप्रभू हांणी सांगलें.
 आजगांवकार कितलीशींच वर्सां खेळां मंत्री आशिल्ले, पूण पेडण्यां तांणी एकूय स्टेडियम बांदूंक ना. राजेंद्र आर्लेकार हे मंत्री आसतना तांणी सावळवाडो पेडण्यां ह्या प्रकल्पाक सुरवात केली आनी वेंचणुकेंत हारले उपरांत सरकारन तो स्टेडियम बांदलो. फाटले विधानसभा वेंचणुकेक कांय दीस आशिल्ले आनी आजगांवकाराक भाजपाची उमेदवारी मेळपाची शक्यताय सामकीच उणी आशिल्ली तेन्ना आजगांवकार हांणी हो इनडोर स्टेडियम मोपा विमानतळा खातीर केंद्रीय सुरक्षा दळ सीएसआयएफ केंद्रीय सुरक्षा दळाक दिवपाचें कारस्थान रचलें. आजगांवकार हांचीं सगळीं नाटकां पेडणेंकारांक खबर आसात. आजगांवकार हांकां लागून पेडणें मतदारसंघ खूब फाटीं उरला. ते खातीर पेडणें मतदारसंघांत आजगांवकार परतून जिखून येवपाकूच शकना, अशें डॉ. देशप्रभू हांणी सांगलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 